KIRJALLINEN KYSYMYS E-0253/02 esittäjä(t): Mihail Papayannakis (GUE/NGL) komissiolle. Clophenvuoto Kreikan sähkölaitoksen Kozanissa sijaitsevassa Agios Dimitriosin höyryvoimalassa.



Virallinen lehti nro 205 E , 29/08/2002 s. 0101 - 0102



KIRJALLINEN KYSYMYS E-0253/02 esittäjä(t): Mihail Papayannakis (GUE/NGL) komissiolle (6. helmikuuta 2002) Aihe: Clophenvuoto Kreikan sähkölaitoksen Kozanissa sijaitsevassa Agios Dimitriosin höyryvoimalassa Kreikan sähkölaitoksen Kozanissa sijaitsevassa Agios Dimitriosin höyryvoimalassa räjähti 25. joulukuuta 2001 korkeajännitemuuntaja, joka aiheutti myrkyllisten kaasujen, kuten clophenin ja dioksiinin vuodon. Tarkemmin sanottuna kävi ilmi, että kondensaattorien kolmesta clophensäiliöstä (kussakin kondensaattorissa oli 2030 kiloa clophenia) kaksi oli tyhjiä, mistä asiasta vastaavat tahot päättelivät, että tätä vaarallista ainetta oli vuotanut ilmaan. Kun otetaan huomioon, että polykloorattujen bifenyylien ja polykloorattujen terfenyylien käsittelystä (PCB/PCT) annetun direktiivin 96/59/EY(1) mukaan jäsenvaltioiden on tehtävä inventaariot laitteista, joiden PCB-määrät ylittävät 5 dm3, niiden on toimitettava komissiolle yhteenveto tällaisesta inventaarioluettelosta kolmen vuoden kuluessa tämän direktiivin antamisesta ja laadittava suunnitelmat inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi sekä pääpiirteittäinen suunnitelma tällaisten laitteiden keräämiseksi ja myöhemmäksi käsittelemiseksi, ja näiden myrkyllisten aineiden vaikutukset kansanterveyteen ovat herättäneet suurta huolestuneisuutta, kysyn komissiolta, ovatko Kreikan asiasta vastaavat viranomaiset panneet täytäntöön edellä mainitun direktiivin ja ovatko he laatineet Kreikkaa koskevan kertomuksen myrkyllisistä ja vaarallisista jätteistä huolehtimisesta direktiivin 78/319/ETY(2) mukaisesti? (1) EYVL L 243, 24.9.1996, s. 31. (2) EYVL L 84, 31.3.1978, s. 43. Margot Wallströmin komission puolesta antama vastaus (2. huhtikuuta 2002) Komissio on parlamentin jäsenen kanssa samaa mieltä polykloorattuja bifenyylejä (PCB-yhdisteitä) sisältävien laitteiden turvallisen käsittelyn tärkeydestä. Polykloorattujen bifenyylien ja polykloorattujen terfenyylien käsittelystä (PCB/PCT) 16. syyskuuta 1996 annetun neuvoston direktiivin 96/59/EY 4 artiklassa jäsenvaltiot todellakin velvoitetaan tekemään inventaariot laitteista, jotka sisältävät enemmän kuin viisi litraa PCB-yhdisteitä, ja toimittamaan komissiolle tiivistelmän tällaisista inventaarioista. Komissio käynnisti huhtikuussa 2000 rikkomisesta johtuvan menettelyn Kreikkaa vastaan sillä perusteella, ettei se ollut noudattanut direktiivin 96/59/EY 4 artiklan 1 kohtaa ja 11 artiklaa. Menettely käynnistettiin erityisesti sen vuoksi, ettei Kreikka ollut toimittanut tiivistelmää laiteinventaariosta, suunnitelmaa kyseisten laitteiden käsittelemiseksi eikä suunnitelmaa inventaarioluetteloon kuulumattomien laitteiden keräämiseksi ja käsittelemiseksi. Asiaa koskevassa kirjeenvaihdossa Kreikan viranomaiset toimittivat komissiolle joitakin tietoja. Komissio katsoi kuitenkin, etteivät tiedot olleet riittäviä ottaen huomioon direktiivin 4 artiklan 1 kohdassa ja 11 artiklassa asetetut velvoitteet. Sen vuoksi komissio päätti 20. joulukuuta 2001 viedä asian yhteisöjen tuomioistuimeen. Vaarallisista jätteistä 12. joulukuuta 1991 annetun neuvoston direktiivin 91/689/ETY(1) täytäntöönpanosta voidaan todeta, että komissio käynnisti syyskuussa 1998 rikkomisesta johtuvan menettelyn Kreikkaa vastaan sillä perusteella, ettei se ollut toimittanut direktiivin 8 artiklan 3 kohdassa vaadittuja tietoja laitoksista, jotka huolehtivat vaarallisista jätteistä tai hyödyntävät niitä. Asia on jo viety yhteisöjen tuomioistuimeen (asia C-33/2001). Vaarallisia jätteitä koskevan direktiivin täytäntöönpanoon liittyvästä kertomuksesta voidaan puolestaan todeta, että Kreikan viranomaiset toimittivat 21. marraskuuta 2001 eräiden ympäristöä koskevien direktiivien täytäntöönpanoon liittyvien kertomusten standardoinnista ja järkeistämisestä 23. joulukuuta 1991 annetun neuvoston direktiivin 91/692/ETY(2) mukaisesti vastauksen asiaa koskevaan kyselyyn, joka käsittää vuodet 19982000. (1) EYVL L 377, 31.12.1991, s. 20. (2) EYVL L 377, 31.12.1991, s. 48.